OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Účasť EÚ na Svetovej výstave EXPO 2015 v Miláne s hlavnou témou „Živiť planétu: energia pre život“ /* COM/2013/0255 final */





OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Účasť EÚ na Svetovej výstave EXPO 2015 v Miláne s hlavnou témou „Živiť planétu: energia pre život“ 1. Úvod a kontext Od 1. mája do 31. októbra 2015 sa v Miláne bude konať Svetová výstava EXPO 2015 s hlavnou témou „Živiť planétu: energia pre život“. Tento ročník Svetovej výstavy má byť významnou etapou v celosvetovej debate o výžive a jej udržateľnosti, pričom poskytne platformu pre politickú diskusiu a iniciatívy v týchto oblastiach. Svoju účasť už potvrdilo 120 krajín, čo dokazuje, aké motivujúce je toto podujatie. Celkovo sa očakáva 20 miliónov návštevníkov, takže ide o cennú príležitosť na informovanie európskych občanov (ale aj ľudí z celého sveta) a na komunikáciu o závažných témach, ktoré výstava nastoľuje. Zároveň prebehne iniciatíva „cyber EXPO“ zameraná na miliardu internetových užívateľov, ktorá záber podujatia ešte rozšíri. Svetové výstavy boli vždy veľkým medzinárodným podujatím, na ktorom krajiny, súkromné osoby i organizácie prezentovali a propagovali svoju identitu, politiky a dosiahnuté výsledky v oblastiach, na ktoré sa daná výstava zameriava. Okrem kultúrnej stránky však bude mať EXPO 2015 aj politický rozmer, keďže sa na ňom krajiny a medzinárodné organizácie stretnú, aby diskutovali o stále naliehavejších otázkach výživy a jej udržateľnosti. EÚ by sa v rámci tejto globálnej debaty mala snažiť o vypracovanie pozície kľúčového hráča a využiť túto príležitosť na podporu plodnej spolupráce v daných veciach s ostatnými zainteresovanými stranami zo súkromného i verejného sektora. Európske inštitúcie sa doposiaľ aktívne podieľali na všetkých predošlých výstavách EXPO v EÚ, ako aj na väčšine tých, ktoré sa konali v zahraničí. Z výsledkov predchádzajúcich účastí EÚ navyše vyplýva, že takéto podujatie môže výrazne ovplyvniť spôsob, akým občania vnímajú EÚ a ich postoj k nej. Z týchto dôvodov Komisia aktívne skúmala možnosti účasti. V tomto oznámení, ktoré vychádza z rozsiahlej analýzy predchádzajúcich výstav EXPO, sú vymedzené plánované ciele, praktické aspekty a navrhované prístupy, s cieľom optimalizovať účasť EÚ na výstave EXPO v Miláne v úzkej spolupráci medzi Komisiou, Európskym parlamentom a ostatnými zainteresovanými inštitúciami EÚ. 2. Ciele a prínosy účasti EÚ na výstave Komunikácia Keďže výstava EXPO má potenciál osloviť milióny návštevníkov, je to príležitosť informovať o hlavných úspechoch, ktoré EÚ dosiahla v oblasti výživy a jej udržateľnosti. Načasovanie výstavy sa zhoduje so záverečným ročníkom miléniových rozvojových cieľov a zároveň so začiatkom realizácie programu po roku 2015, ktorý sa bude zaoberať aj cieľmi v oblasti trvalo udržateľného rozvoja. Treba vyzdvihnúť prínos EÚ a jej úspechy v dosahovaní týchto cieľov a zároveň zdôrazniť, aké sú podľa EÚ výzvy do budúcnosti a ako je pripravená im čeliť. Okrem toho je rok 2015 polčasom realizácie stratégie Európa 2020 a výstava EXPO je ideálnou príležitosťou na prezentovanie priebežných výsledkov stratégie v oblastiach, ktorým je venovaná, vrátane toho, čo sa členským štátom podarilo vo vzájomnej spolupráci dosiahnuť, a na komunikáciu cieľov v druhom polčase jej realizácie, čím sa podporí pozitívne vnímanie a chápanie politík EÚ. Aktuálne sa tiež pracuje na iniciatíve, aby sa rok 2015 stal európskym rokom rozvojovej spolupráce. V prípade jej úspechu by sa výstava EXPO stala vynikajúcou komunikačnou platformou. EÚ by sa v rámci svojho fyzického priestoru mala v prvom rade snažiť prezentovať jedno jasné a pochopiteľné posolstvo zahŕňajúce spoločné ciele všetkých dotknutých inštitúcií EÚ v oblasti výživy a jej udržateľnosti. Konkrétnejším sporným otázkam by sa zúčastnené inštitúcie EÚ mali hlbšie venovať prostredníctvom organizovania konferencií a podujatí. Tvorba politík Výstava EXPO bude ideálnou príležitosťou na otvorenú komunikáciu s občanmi s výhľadom do budúcnosti a má veľký potenciál z hľadiska tvorby budúcich politík. Účasť EÚ by nemala mať len čisto informatívny charakter – zámerom by mala byť interakcia s návštevníkmi a poskytnutie priestoru na diskusiu. Určité relevantné otázky na stimuláciu návštevníkov možno zvoliť vopred a vyskúšať ich na cieľových skupinách. Aby sa vplyv výstavy EXPO ešte viac posilnil z hľadiska podnecovania pokroku a hľadania riešení v jej štyroch tematických okruhoch – „potravinová bezpečnosť“, „bezpečnosť potravín“, „udržateľnosť“ a „jedlo, mier a kultúra“ – vypracovali organizátori strategický dokument, ktorý generálna komisárka EXPO 2015 poskytla zástupcom krajín 10. októbra 2012[1]. Tento dokument, ktorý sa ešte dotvára, na jednej strane smeruje k zverejneniu vyhlásenia, ktorého podpísaním sa návštevníci angažujú na osobnej úrovni, a na druhej strane má poskytnúť príležitosť na politické stretnutie, ktoré posunie politickú agendu vpred. K dotvoreniu tohto dokumentu prispejú všetci účastníci v rámci príprav výstavy EXPO. Komisia poskytne odpoveď na prvý návrh strategického dokumentu v priebehu roka 2013. Vzdelávanie Štyri témy uvedené v strategickom dokumente rezonujú na celosvetovej úrovni, pričom majú veľký význam aj z hľadiska mnohých politík EÚ a ovplyvňujú každodenný život jej občanov. Ide skutočne o ďalekosiahle problémy: zatiaľ čo potravinová bezpečnosť je pre hlad a podvýživu zásadným problémom najmä v rozvojových krajinách, v Európe sa stále naliehavejšou stáva aj otázka narastajúcej obezity a chorôb spojených s prejedaním alebo nesprávnym stravovaním v dôsledku nedostatočnej informovanosti. Bezpečnosť potravín sa za posledných pätnásť rokov stala ústredným prvkom politík EÚ v tejto oblasti, ako aj skutočným modelom pre zvyšok sveta. Spôsob, akým EÚ pristupuje k potravinám, je predpokladom pre zaručenie bezpečnosti jej občanov a spotrebiteľov, no zároveň je aj nosným pilierom celosvetovej reputácie a úspešnosti potravinárskeho priemyslu EÚ. Otázka udržateľnosti sa dostáva do popredia nielen v povedomí občanov EÚ ale aj v globálnom meradle, keďže je čoraz dôležitejšie využívať zdroje efektívnejšie s cieľom zabezpečiť prosperitu budúcich generácií a obmedziť vplyv na životné prostredie pri súčasnom zachovaní už i tak obmedzených prírodných zdrojov. S prihliadnutím na uvedené by mala mať účasť EÚ aj výchovný rozmer, pričom cieľom nie je len zvyšovať informovanosť, ale predstaviť návštevníkom prístupy k výžive a jej udržateľnosti, ktoré sú založené na skutočných riešeniach a umožnia občanom zmeniť ich životný štýl k lepšiemu, napríklad zamedzením plytvania a zdravším stravovaním. 3. Praktické aspekty Výstavisko sa nachádza severozápadne od Milána na ploche 1,1 milióna m² a má dennú kapacitu 140 000 návštevníkov. Rozkladá sa pozdĺž dvoch kolmých osí, pričom na osi „Decumanus“ (1,5 km) bude približne 70 výstavných priestorov realizovaných samotnými vystavovateľmi a os „Cardus“ (350 m) je vyhradená pre talianskych vystavovateľov. Výstava EXPO je navrhnutá ako inteligentné mesto s inovatívnym dizajnom a najmodernejšími plne interaktívnymi technológiami (napr. využitie rozšírenej reality a sociálnych sietí), ekodizajnom, inteligentnou mobilitou, technikami zoraďovania ľudí, energetickou efektívnosťou a minimalizáciou a recykláciou odpadu. Pre zabezpečenie jednotného vzhľadu podlieha návrh a výstavba jednotlivých budov výrazne harmonizovaným pravidlám. Na dosiahnutie skutočného vplyvu, zabezpečenie nepretržitej interakcie a komunikácie s návštevníkmi počas celého podujatia a posilnenie vnímania EÚ v roli globálneho politického hráča by bolo optimálne zabezpečiť fyzickú prítomnosť EÚ na mieste počas celého trvania výstavy. Talianski organizátori ponúkli EÚ prominentný priestor v rámci talianskeho pavilónu v časti Cardus pred objektom Palazzo Italia vedľa lokality s názvom „Lake Arena“, kde sa budú konať významné inštitucionálne, kultúrne a rekreačné podujatia. Význam priestoru vyčleneného pre EÚ zvyšuje aj skutočnosť, že pôjde o najnavštevovanejšiu časť výstavy EXPO. Predbežne je pre EÚ zarezervovaný priestor o rozlohe 1 500 m² v trojpodlažnej budove, pričom prvé podlažie tvorí výstavný priestor, na druhom sú zasadacie a konferenčné miestnosti a na treťom otvorená terasa. Vo vedľajšej budove Palazzo Italia bude konferenčné centrum, ktoré bude k dispozícii aj pre podujatia EÚ, čo ušetrí priestorové požiadavky i náklady. Prítomnosť EÚ v časti Cardus možno doplniť plošnejším zastúpením na výstavisku s využitím digitálnych komunikačných technológií. Z toho by mohla vychádzať aj interakcia a synergie s projektom Cyber-EXPO a očakávanou miliardou jeho virtuálnych návštevníkov. V tomto smere sa bude EXPO 2015 vzhľadom na svoj vysoko inovačný a technologický profil radikálne odlišovať od všetkých doterajších svetových výstav: vďaka webovým stránkam, aplikáciám a inteligentným technológiám budú mať návštevníci plnú kontrolu nad svojou návštevou a zážitkom z nej a budú si ju môcť vopred naplánovať. Preto bude nevyhnutné vyvinúť nové inteligentné spôsoby interakcie a prilákania návštevníkov, tak v rámci priestoru EÚ, ako aj mimo neho. Rozpočet Vzhľadom na aktuálne rozpočtové obmedzenia sa predpokladá, že zastúpenie EÚ na výstave EXPO v Miláne sa v záujme zníženia súvisiacich nákladov obmedzí na fyzický priestor o rozlohe 1 500 m², čo je polovica priestoru, ktorý bol k dispozícii na výstave EXPO v Hanoveri[2]. Prítomnosť na mieste, ktorú talianski organizátori pre inštitúcie EÚ zarezervovali, by si vyžadovala základný rozpočet v sume približne 10 miliónov EUR rozložený na roky 2014 a 2015. Keďže výstava EXPO je zameraná na poľnohospodárstvo a udržateľnosť, budú sa základné zdroje čerpať z príslušného rozpočtového okruhu. V roku 2015 sa mobilizujú dodatočné prostriedky na organizáciu tematických podujatí a výstav v rámci existujúceho alebo plánovaného rozpočtu. 4. Predbežné návrhy týkajúce sa účasti EÚ Bude nevyhnutné formulovať jednoduché posolstvo, ktoré zdôrazní kľúčovú rolu EÚ v potravinovej oblasti. Z predošlých výstav EXPO vieme, že návštevníci prechádzajú viacerými pavilónmi, v každom z nich strávia len veľmi krátky čas a zapamätajú si len zopár základných myšlienok. Pri formulácii tohto posolstva treba tiež mať na pamäti, že do roku 2015 môže dôjsť k posunu z hľadiska aktuálnych prioritných otázok. Posolstvo musí byť zároveň pre bežného človeka pochopiteľné a ideálne by bolo vyskúšať ho na cieľových skupinách ešte pred výstavou. V tomto smere by bolo možné v rámci podujatí organizovaných generálnymi riaditeľstvami preskúmať niektoré príklady iniciatív a politík EÚ v oblasti výživy a jej udržateľnosti, ako napríklad: – Témy výstavy EXPO sa zameriavajú predovšetkým na poľnohospodárstvo a EÚ je v tomto odvetví mimoriadne aktívna – najmä v rámci SPP, no aj v mnohých ďalších politikách. Zaujímavou skúškou by bolo napríklad nadviazať na výsledky medzinárodného roka rodinných fariem (2014) a podrobne preskúmať poľnohospodárske družstevné hnutie s jasným zameraním na budovanie inštitúcií v rozvojových krajinách, najmä v Afrike. – Potraviny sú stavebným kameňom hospodárstva EÚ: EÚ je najväčším svetovým vývozcom v tejto oblasti a potravinársky priemysel EÚ je jej najväčším výrobným priemyslom – ročný obrat predstavuje takmer 1 bilión EUR a odvetvie zamestnáva viac ako 4 milióny ľudí. Aktívna účasť EÚ na výstave EXPO bude rozhodujúca pri formovaní politických diskusií a možných budúcich stratégií v tejto oblasti, a tým aj pri ďalšej podpore priemyselnej konkurencieschopnosti a vývozu. – EÚ je najväčším poskytovateľom rozvojovej pomoci na svete a toto je príležitosť ukázať európskym občanom i celému svetu rozsah činností EÚ v oblasti potravinovej a výživovej bezpečnosti v najzraniteľnejších regiónoch sveta. Do kontextu potravinovej bezpečnosti spadá aj otázka plytvania potravinami, ktorej výstava venuje osobitnú pozornosť. Hoci je hlad naďalej zásadným globálnym problémom, najmä v rozvojových krajinách, celosvetovo sa každý rok vyhodí 40 % potravín určených na ľudskú spotrebu. Z hľadiska záväzkov v tejto oblasti je EÚ momentálne na čele a do roku 2020 plánuje znížiť objem požívateľného potravinového odpadu o polovicu. V tomto smere už sa začali podnikať konkrétne opatrenia s priamym zapojením zainteresovaných strán a výstava EXPO umožní ukázať výsledky a podeliť sa o osvedčené postupy. – Jedlo je súčasťou nášho spoločného a zároveň rozmanitého kultúrneho dedičstva. Je to svetový symbol „európskeho životného štýlu“. Čiastočne ide o výsledok politík, ktoré EÚ zaviedla v zásadných oblastiach bezpečnosti a kvality potravín. Najmä pokiaľ ide o bezpečnosť potravín je EÚ so svojím vedeckým prístupom, ktorý je založený na jednoznačnom oddelení posudzovania rizík a ich riadenia, pre zvyšok sveta uznávaným príkladom. Pokiaľ ide o kvalitu potravín, táto otázka rezonuje v dnešnej zdravotne uvedomelej spoločnosti čoraz viac, a to aj vďaka neustále jasnejšiemu prepojeniu medzi jedlom a zdravotným stavom. Aj v tejto oblasti EÚ významne prispieva do diskusie, pričom tak z hľadiska vzdelávania, ako aj tvorby politík podporuje zdravé normy v oblasti výživy pri súčasnom zdôraznení aktívnej účasti zainteresovaných strán a informovania spotrebiteľov. – Prirodzene spätá s potravinami je otázka environmentálnej udržateľnosti, ktorá sa stáva celosvetovou prioritou a v našej spoločnosti spôsobuje narastajúce znepokojenie. Treba poukázať na úspechy EÚ v oblasti udržateľnej energie, najmä z hľadiska jej efektívneho využívania a udržateľnej výroby. V tejto súvislosti by bolo možné preskúmať, aký dosah má na témy výstavy EXPO iniciatíva „Udržateľná energia pre všetkých“, ktorá bola spustená v roku 2012. – A napokon, výstava EXPO by mohla byť ideálnou príležitosťou pre nadviazanie na aktivity a úspechy EÚ v oblasti výskumu a inovácií – napríklad prezentovaním výsledkov dôležitých projektov výskumu a vývoja, ktoré boli podporené rámcovými programami EÚ a ktoré majú význam z hľadiska budúcnosti výživy a poľnohospodárstva, aj v kontexte vedeckého programu EXPO. EXPO a kultúrne a vedecké podujatia Výstava EXPO bude pre účastníkov výnimočnou príležitosťou na zorganizovanie kultúrnych a vedeckých podujatí (konferencií, seminárov, dočasných expozícií, atď.), ktoré môžu ešte posilniť hlavné posolstvá EÚ, podporiť komunikáciu a stimulovať výmenu informácií s občanmi. Riadenie rozpočtových a kapacitných obmedzení pri maximalizácii dosahu týchto podujatí si bude vyžadovať dlhodobé plánovanie. Existuje tiež možnosť zorganizovať významné podujatia, ktoré už sú na rok 2015 naplánované, namiesto inej lokality na výstave EXPO v Miláne. Pokiaľ ide o vedecké podujatia, pracovisko Európskej komisie (Spoločného výskumného centra) v Ispre leží len 60 km od výstavy EXPO. Nachádza sa tu viacero experimentálnych laboratórií vrátane referenčných laboratórií EÚ pre materiály prichádzajúce do styku s potravinami a geneticky modifikované potraviny a krmivá. Spoločné výskumné centrum (JRC) sa tiež venuje výskumným činnostiam úzko prepojeným s danou témou, napríklad v oblasti vodného hospodárstva, zmeny klímy, využívania pôdy, dezertifikácie, biopalív, atď. V rámci príprav na výstavu EXPO sa aktuálne v rámci JRC stavia nové centrum pre návštevníkov s väčšou kapacitou. JRC ponúkne podporu a infraštruktúru iným inštitúciám, ktoré by mali záujem do svojho programu podujatí na výstave EXPO zaradiť zorganizovanie odborných podujatí na pracovisku v Ispre. Pre odborníkov a výskumníkov, ktorí by mali záujem navštíviť pracovisko JRC v Ispre, možno zabezpečiť pravidelnú kyvadlovú dopravu. 5. Závery a ďalšie kroky Výstava EXPO Miláno 2015 je pre EÚ jedinečnou príležitosťou na posilnenie jej postavenia globálneho aktéra pri tvorbe budúcich iniciatív v oblasti výživy a jej udržateľnosti, na komunikáciu s občanmi a na prezentovanie dosiahnutých úspechov i budúcich cieľov. Pre maximalizáciu účinku by bolo vhodné, aby mala EÚ vlastný priestor, ktorý ju čo najviac zviditeľní. Talianski organizátori tento priestor ponúkli a mal by sa od nich prenajať. V záujme maximalizácie rentability by sa príprava účasti EÚ mala začať včas a mala by zohľadňovať aktuálne rozpočtové obmedzenia. Vzhľadom na tieto ťažkosti Komisia navrhuje, aby sa obmedzila fyzická prítomnosť EÚ na polovicu priestoru využívaného počas poslednej európskej výstavy EXPO v Hannoveri v roku 2000. Potrebný základný rozpočet je približne 10 miliónov EUR a je rozložený na roky 2014 a 2015. V roku 2015 bude potrebné mobilizovať dodatočné prostriedky na organizáciu tematických podujatí a výstav v rámci existujúceho alebo plánovaného rozpočtu. Komisia vyzýva Parlament a ostatné zainteresované inštitúcie EÚ, aby s Komisiou vstúpili do úzkej spolupráce s cieľom maximalizovať prínos z výstavy EXPO tým, že sa verejnosti bude prezentovať jednotný prístup EÚ a koherentné odkazy na jednotlivé politiky. * * * [1] http://www.padiglioneitaliaexpo2015.com/RLExpoImpaginatocompleto.pdf [2] Na Svetovej výstave EXPO 2010 v Šanghaji mala EÚ zastúpenie v rámci belgického pavilónu.